หลังจากที่ผมได้ทาน "บะหมี่ลูกชิ้นปลา นิวยืนยง" เรียบร้อย ผมก็ทำการค้นข้อมูลของกินอร่อยย่านเยาวราชต่อ และก็พบว่าไม่ไกลจากร้านนิวยืนยงนั้น มี ร้านลอดช่อง สิงคโปร์ที่ขึ้นชื่อว่าอร่อยมากอยู่ 1 ร้าน ไม่รอช้าผมเริ่มต้นก้าวเท้าอกเดินทางไปสัมผัสแะลิ้มลองทันที

การเดินทางไม่ยากเลย ถ้าตั้งต้นมาจากร้าน "บะหมี่ลูกชิ้นปลา นิวยืนยง" แล้ว ให้เดินไปตามแนวถนนที่รถวิ่งไปจนถึงแยกให้เลี้ยวขวา เดินต่อไปราวๆ 30 เมตร ร้านจะอยู่ขวามือครับ (ประมาณการว่าเดินจากร้านบะหมี่นิวยืนยงมาน่าจะไม่เกิน 150 เมตรครับ)

ก่อนจะไปดูเรื่องรสชาติ เรามาดูเรื่องประวัติของร้านนี้กับที่มาที่ไปของคำว่า "ลอดช่อง สิงคโปร์" กันก่อนนะครับ

หลายคนอาจจะคิดว่า ลอดช่อง สิงคโปร์ นั้น น่าจะมีต้นกำเนิดมาจากประเทศสิงคโปร์ แต่จริงๆ แล้วไม่ใช่ครับ ต้นกำเนิดมาจากร้านนี้นั่นเองครับ โดยนับถึงปัจจุบันก็อายุของร้านนี้ก็เกินกว่า 60 ปีแล้วครับ สำหรับสาเหตุที่ชื่อว่าลอดช่อง สิงคโปร์นั่นก็คือ เดิมสมัยแรกๆ ที่เปิดร้านนั้น ร้านตั้งอยู่ใกล้ๆ กับโรงภาพยนตร์สิงคโปร์ ทำให้คนที่มากินลอดช่องจึงเรียกกันว่า มากินลอดช่องที่หน้าโรงหนังสิงคโปร์ และต่อมาเรียกกันสั้นลงๆ จนกลายมาเป็นลอดช่องสิงคโปร์ในทุกวันนี้ครับ

เอาล่ะครับ ทราบประวัติร้านกันแล้วต่อไปก็ไปรับทราบรสชาติกันเลยครับ

ผมสั่งแบบกลับบ้าน ราคาแก้วละ 20 บาทครับ รสชาติอร่อยดี โดยเฉพาะเส้นลอดช่องเหนียวหนึบมาก ส่วนที่ติดคือรู้สึกว่าขนุนน้อยไปหน่อย (ผมเป็นคนที่ชอบกินขนุนครับ ฮา) ส่วนความหวานของน้ำกะทิ กำลังดีครับ ไม่หวานจนเกินไปครับ

มาดูการให้คะแนนครับ

รสชาติ : อร่อย เส้นเหนียวหนึบมาก แต่อยากให้เพิ่มขนุนอีกนิด ตอนนี้มันชิ้นเล็กไป แถมใส่น้อยไปด้วย T_T 

ราคา : แก้วละ 20 บาท ถือว่าแพงไปหน่อยครับ เพราะขนาดไม่ได้ใหญ่มาก โดยส่วนตัวคิดว่า 15 บาทต่อแก้วกำลังดีครับ

ความสะอาดของร้าน : ผมไม่ได้นั่งทานในร้าน แต่เท่าที่ดูสะอาดดี มีที่นั่งมากมาย เพราะเป็นร้านขนาด 2 ห้อง มีขายก๋วยเตี๋ยวด้วย เหมาะแก่การนั่งพักเหนื่อยเหมือนกันครับ

ความคิดเห็นโดยรวม : สอบผ่าน ถ้ามีโอกาสก็คงจะไปกินซ้ำครับ